‘Nemojte se baviti prosjekom, bitno je kakva je medijalna plaća’, reklo nam je na prosvjedu u srijedu nekoliko nastavnika. Ministarstvo smo stoga zamolili da nam dostave podatke o medijalnoj plaći, a sindikaliste smo pitali zašto su dosad govorili samo o prosječnim, a ne medijalnim plaćama.

Budući da je prosječna plaća samo okviran broj, velik dio nastavnika smatrao je kako su novinari pogriješili što su pisali o prosječnim, a ne medijalnim plaćama.

Medijan je, podsjetimo, broj koji razdvaja sortiranu listu brojeva točno na pola. Medijalna plaća, dakle, ne dobiva se tako da se zbroje sve plaće i podjele s brojem zaposlenih, nego tako da se sve plaće poredaju od najveće od najmanje (ili obrnuto) te da se pogleda broj one u sredini.

Takav način izračuna mnogi smatraju poštenijim jer puno bolje od prosjeka daje uvid u stvarno stanje. Naime, u izračun prosječne plaće ulaze i one najviše, koje su vrlo često puno puta više od onih najnižih, a izračunom medijana to se zaobilazi. Inače, kada se gleda razlika prosječne i medijalne plaća svih zaposlenih u Hrvatskoj, medijalna zna biti i do tisuću kuna manja.

Definicija plaće Prema kolektivnim ugovorim za škole, plaću zaposlenika čini osnovna plaća i dodaci na osnovnu plaću. – Osnovnu plaću zaposlenika čini umnožak koeficijenta složenosti poslova radnog mjesta na koje je zaposlenik raspoređen i osnovice za izračun plaće, uvećan za 0,5% za svaku navršenu godinu radnog staža. Dodaci na osnovnu plaću su dodaci za uspješnost na radu, dodaci za otežane uvjete rada, dodaci za posebne uvjete rada, položajni dodaci i uvećanja plaće, stoji u kolektivnim ugovorima.



Sindikalisti: Tražili smo podatke, ali ih nismo dobili

U petak smo zato predstavnike sindikata pitali zašto su dosad u javnosti govorili samo o prosječnim, a ne o medijalnim plaćama. Odgovorili su nam da je to zato što do drugih podataka nisu uspjeli doći.

– Tražili smo podatke iz Centraliziranog obračuna plaća ali nam ih nisu dali. Druga strana nikada nam ne želi sve u potpunosti treći. Kažu neke brojke, ali ne kažu što sve stoji iza toga, napomenuo je predsjednik NSZSŠH-a Branimir Mihalinec.

Ustvrdio je da ‘te priče dolaze iz ministarstva’ koje im pokušava objasniti da imaju velike plaće.

Na pitanje smatraju li istinitim podatke da je prosječna neto plaća učitelja oko 7.100 kuna, iz sindikata su ustvrdili kako nisu sigurni u istinitost tog broja.

– Ne možemo znati te detalje jer neto plaća ovisi o broju djece i mjestu prebivališta. Trebalo bi gledati samo bruto plaće, kazao je Mihalinec.

Medijalna plaća iznad 7.000 kuna

Odlučili smo stoga provjeriti kolika je medijalna – i bruto i neto – plaća nastavnika. Ministarstvo znanosti i obrazovanja te nam je podatke ustupilo iz sustava centraliziranog obračuna plaća.

Medijalna plaća učitelja i nastavnika koji imaju VSS i rade puno radno vrijeme za siječanj 2019. iznosila je 9.688 kn bruto odnosno 7.024 kn neto, a za veljaču 9.908 kn bruto odnosno 7.152 kn neto.

U ožujku je iznosila 9.900 kn bruto odnosno 7.152 kn neto, a u travnju 9.710 kn bruto odnosno 7.030 kn neto.

Medijalna plaća za svibanj iznosila je 9.842 kn bruto odnosno 7.111 kn neto, a za lipanj 9.551 kn bruto odnosno 6.965 kn neto.

Male razlike između prosječne i medijalne plaće

Prema tim podacima, medijalna plaća vrlo je slična prosječnim plaćama koje smo objavili prije nekoliko dana . Radi se, podsjećamo, o plaćama s dodacima, ali bez naknada za prijevoz, a u prosjek nisu uključene plaće ravnatelja.

Prosječna plaća u siječnju iznosila je 9.869 kn bruto, odnosno 7.107 kn neto.

Sindikati završili pregovore s ministrima: Štrajk se nastavlja

U veljači 10.103 kn bruto, odnosno 7.248 kn neto.

Prosječna plaća učitelja i nastavnika u ožujku je bila 10.106 kn bruto, odnosno 7.251 kn neto.

Učitelji su u travnju prosječno zaradili 9.893 kn bruto odnosno 7.122 kn neto.

U svibnju je taj iznos bio 10.032 kn bruto, odnosno 7.205 kn neto, a u lipnju su prosječno zaradili 9.766 kn bruto odnosno 7.047 kn neto.

– Kad se gledaju samo podaci o plaćama učitelja, ne dobije se realna slika jer ispada da učitelji imaju velike plaće, napominju sindikalisti.

Nažalost, ne postoje podaci za prosječnu ni medijalnu plaću svih zaposlenih s VSS-om za sve zaposlene u javnoj upravi.

Nastavnici u prosjeku imaju 17 godina staža

Od ministarstva smo tražili i neke dodatne podatke.

Prosječna dob učitelja i nastavnika, prema podacima ministarstva, je 43 godine. Prosječan staž učitelja i nastavnika je 17 godina.

Taj podatak bitan je jer se plaće povisuju 0,5 posto za svaku godinu staža (što će reći da početnici imaju manje plaće od prosjeka).

Inače, u Hrvatskoj trenutno radi 49.203 učitelja i nastavnika, a od toga ih 42.028 imaju visoku stručnu spremu.

– Broj se odnosi na ukupan broj učitelja i nastavnika neovisno o tome rade li puno ili nepuno radno vrijeme, napominju iz ministarstva.

Preko 5.500 ih radi u više škola

Učitelja i nastavnika mentora je 4.193, a od toga 3.701 ima visoku stručnu spremu.

Učitelja i nastavnika savjetnika (najviše moguće zvanje) nešto je manje – 2.470, a 2.170 ih ima VSS.

Istaknimo kako je i ovaj podatak važan jer nastavnici u statusu mentora i savjetnika imaju veću plaću jer je njihov koeficijent veći nego ostalih nastavnika.

U dvije i više škola trenutno rade 5.553 nastavnika.

– Kolektivnim ugovorima propisano je da učitelj predmetne nastave koji tijekom jednoga dana realizira nastavu u tri ili više matičnih ili područnih škola ostvaruje pravo na uvećanje osnovne plaće od 5%. Iz navedenog proizlazi da ukoliko učitelj predmetne nastave tijekom jednoga dana održi nastavu u dvije matične ili područne škole, ne ostvaruje pravo na navedeni dodatak, ističu iz ministarstva.

Više o štrajku u školama čitajte na sljedećim poveznicama:

Ne popuštaju štrajkaši, ali ni Vlada: U proračunu za 2020. nema povećanja koeficijenata ni za 2%

Štrajk se nastavlja: Poznato u kojim županijama nema nastave u ponedjeljak

Ministarstvo poslalo uputu školama: Evo kako će učenici nadoknađivati dane štrajka

Asistenti na faksu imaju manju prosječnu plaću od nastavnika: Donosimo podatke za svako zvanje u visokom obrazovanju

Sindikati završili pregovore s ministrima: Štrajk se nastavlja